DA wys groot tekort aan polisiebeamptes by stasies uitArgieffoto: SAPD Soveel as 90% van die polisiestasies in vier van die land se nege provinsies voldoen nie aan die Verenigde Nasies (VN) se aanbeveling van een polisiebeampte vir elke 220 inwoners nie. Bheki Cele, minister van polisie, het Donderdag dié onthulling in antwoord op ŉ parlementêre vraag van die DA gemaak. Dít volg ŉ dag nadat die DA bekend gemaak het dat slegs 16,1% van alle Suid-Afrikaanse polisiestasies aan hierdie aanbevole wêreldwye standaard voldoen. Andrew Whitfield, DA-skaduminister van polisie, het vandag in ŉ verklaring gesê Gauteng, KwaZulu-Natal en die Wes-Kaap vaar die slegste met slegs 7 van die 142 polisiestasies in Gauteng wat aan die 1:220-standaard voldoen. In KwaZulu-Natal voldoen slegs 14 uit 184 polisiestasies en in die Wes-Kaap vaar dit nie juis beter met slegs 11 uit 151 polisiestasies wat oor ŉ polisiebeampte vir elke 220 inwoners beskik. Dit beteken dat slegs 7,2% van dié provinsie se polisiestasies aan die standaard voldoen. Die Noord-Kaap is die provinsie wat die beste vaar met 49 uit 91 polisiestasies wat die verhouding bemeester, gevolg deur die Vrystaat met 29 uit 109 polisiestasies. “Ons polisiediens het ŉ ernstige personeeltekort. Dit is baie moeilik vir ons mans en vroue in blou om hul werk te doen as daar eenvoudig nie genoeg beamptes is nie,” sê Whitfield. Luidens die verklaring het die opposisieparty Cele versoek om die werwing van polisie-reserviste nou te prioritiseer. “Die DA sal nou ŉ beroep doen op die minister om onmiddellik aandag te gee aan hierdie tekorte met ŉ prioriteitsfokus op provinsies waar meer as 90% van die SAPD-stasies onderbeman is.” Whitfield beveel aan dat Cele die probleem kan oplos deur die BBP-beskermingsbegroting te besnoei en eerder dié geld aan die werwing van polisiebeamptes te bestee. “Só kan ons sigbare polisiëring verhoog en ondersoek- en intelligensie-operasies versterk wat ongetwyfeld sal lei tot vinniger en meer skuldigbevindings, met gevaarlike misdadigers agter tralies in plaas van op straat,” sê Whitfield.